<classify> SHIRIKA la Mawasiliano Tanzania TTCL, limesema siku zijazo lina mpango wa kuwa na kiwanda cha kutengeneza simu ambazo zitauzwa kwa bei nafuu kwa Watanzania mbali mbali nchini ili kuboresha wigo wa mawasiliano.Mwenyekiti wa Bodi ya shirika hilo, Omari Nundu alisema hayo jana jijini Dar es Salaam wakati akizindua eneo la mapokezi la Makao Makuu ya TTCL, na kuongeza kuwa hatua hiyo ni moja ya kubadilisha shirika hasa kuanzia utendaji kazi. Alisema mbali ya maboresho ya eneo hilo, TTCL limejipanga kufanya mabadiliko makubwa na ambayo hayajawahi kuanzishwa nchini.Tunajua teknolojia ya simu imekua sana nchini, kila mmoja anahitaji mawasiliano katika nyanja mbalimbali yenye kukuza uchumi, kuanzia katika jamii hadi kitaifa, alisema Nundu na kuongeza kuwa ili kufikia hayo, ipo haja ya kuwa wabunifu zaidi.Alisema mwaka huu TTCL imejipanga vyema kuhakikisha huduma zao zinasambaa zaidi kote nchini na kusimamia ubora na unafuu wa gharama ambazo wananchi watazimudu.Nundu alisema wanakusudia kuendelea kufanya mageuzi makubwa ndani ya TTCL ili kuliwezesha kushindana kikamilifu katika soko la huduma za mawasiliano nchini pamoja na kutimiza wajibu wa kimsingi wa kuwa mchangiaji muhimu katika Pato la Taifa.  <topic>: KITAIFA 